CELEX: 62021TN0475
Language: el
Date: 2021-08-06 00:00:00
Title: Υπόθεση T-475/21: Προσφυγή της 6ης Αυγούστου 2021 — Γαλλία κατά Επιτροπής

27.9.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 391/21
            
         
      Προσφυγή της 6ης Αυγούστου 2021 — Γαλλία κατά Επιτροπής
      (Υπόθεση T-475/21)
      (2021/C 391/30)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Γαλλική Δημοκρατία (εκπρόσωποι: F. Alabrune, T. Stéhelin, A-L. Desjonquères, G. Bain)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει εν μέρει την εκτελεστική απόφαση (ΕΕ) 2021/988 της Επιτροπής, της 16ης Ιουνίου 2021, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), με την οποία εφαρμόζεται διόρθωση ύψους 45 869 990,19 ευρώ όσον αφορά την «Προαιρετική συνδεδεμένη στήριξη», βάσει των αιτιολογιών «Μέτρο 24 — Έτος υποβολής αιτήσεων 2017 (οικονομικό έτος 2018)» και «Μέτρο 24 — Έτος υποβολής αιτήσεων 2017 (οικονομικό έτος 2019)», για τις χρήσεις 2018 και 2019·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει ένα μόνο λόγο κατά της προσβαλλομένης αποφάσεως.
      Κατά την προσφεύγουσα, η Επιτροπή υπέπεσε σε πλάνη περί το δίκαιο λόγω εσφαλμένης ερμηνείας του άρθρου 52, παράγραφος 2, του κανονισμού 1307/2013 (1), κρίνοντας ότι τα όσπρια που καλλιεργούνται αναμεμειγμένα με αγρωστώδη δεν μπορούσαν να είναι επιλέξιμα για καθεστώς προαιρετικής συνδεδεμένης στήριξης.
      Πρώτον, το άρθρο 52, παράγραφος 2, του κανονισμού 1307/2013 επιτρέπει στα κράτη μέλη να εισαγάγουν καθεστώς συνδεδεμένης στήριξης για όλες τις συνήθεις και καθιερωμένες πρακτικές εντός κράτους μέλους στον τομέα των πρωτεϊνούχων καλλιεργειών, ο οποίος αφορά τα όσπρια που καλλιεργούνται λόγω της μεγάλης περιεκτικότητάς τους σε πρωτεΐνες.
      Δεύτερον, το άρθρο 52, παράγραφος 2, του κανονισμού 1307/2013 πρέπει να ερμηνευθεί υπό την έννοια ότι ο τομέας των πρωτεϊνούχων καλλιεργειών περιλαμβάνει την πρακτική, που συνηθίζεται ιδίως στη Γαλλία, της καλλιέργειας μιγμάτων που αποτελούνται κυρίως από όσπρια για ζωοτροφές μαζί με αγρωστώδη.
      Επομένως, η Επιτροπή υπέπεσε σε πλάνη περί το δίκαιο καθόσον έκρινε, εκδίδοντας την προσβαλλόμενη απόφαση, ότι η καλλιέργεια μιγμάτων που αποτελούνται κυρίως από όσπρια για ζωοτροφές μαζί με αγρωστώδη δεν είναι επιλέξιμη για την προαιρετική συνδεδεμένη στήριξη του άρθρου 52 του κανονισμού 1307/2013.
      
         (1)  Κανονισμός (ΕΕ) 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της Κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ 2013, L 347, σ. 608).